कांग्रेस ने क्षेत्रीय स्तर पर भी नेतृत्व को नहीं ऊभरने दिया संभवतः इस डर से कि कहीं गाँधी परिवार के आभामंडल को चुनौती न झेलनी पड़ जाये। चाहे ममता बनर्जी का मामला हो या शरद पवार का ये सारे तथ्य बताते हैं कि क्षेत्रीय नेतृत्व के उभार से गाँधी परिवार और उनकी चाटुकार मंडली किस कदर व्याकुल रहती है और मज़े की बात ये कि भाजपा को हराने के लिये कांग्रेस नेतृत्व महा गठबंधन की बात भी करता है। मध्य प्रदेश और राजस्थान के आगामी विधानसभा चुनाव से पहले मायावती और अखिलेख ने कांग्रेस से हाथ छुढ़ाते हुये दूसरे दलों से जो हाथ मिलाया है वो इस ओर इशारा करता है कि कांग्रेस का दंभ अभी टूटा नहीं है। तो क्या इसी तरह कांग्रेस मोदी सरकार से दो- दो हाथ करेगी। वर्तमान परिस्थितियों मे तो ये लगता है कि कांग्रेस नेतृत्व दिशाहीन है। कई मुद्दे मिले जिनपर मोदी सरकार को घेरा जा सकता था लेकिन कांग्रेस भी साफ्ट हिंदुत्व की और अग्रसर है। अब असमंजस भरी पार्टी को देश का नेतृत्व थमाना समझ से परे है। वक्त का तकाज़ा है कि कांग्रेस अपना पक्ष स्पष्ट करे। सामाजिक आंदोलन तो कांग्रेस ने कभी चलाया नहीं। सिर्फ स्वतंत्रता आंदोलन के बल पर इसने सत्ता हासिल की थी। और दशकों तक इसी का श्रेय लेकर राज किया है। अब सामाजिक मुद्दों पर भी कांग्रेस से जबाव तलबी का समय आ गया है। आशा की जानी चाहिये कि कांग्रेस का शीर्ष नेतृत्व इस पर मंथन करेगा। जिससे कि कांग्रेस पार्टी का फिर से सर्वप्रिय पार्टी बन कर उभरने की मार्ग प्रशस्त हो।